Byrettens afgørelse stadfæstet i sag om 23 irakere, der har krævet tortgodtgørelse, fordi de, i forbindelse med den dansk støttede operation Green Desert i Irak i 2004, blev anholdt og udsat for tor... Vis mere
Ret: Højesteret (2. instans)
Faggruppe: Civilsag — Almindelig civil sag
Sagsemner: Erstatning uden for kontrakt;
Menneskerettigheder;

/

Forsvarsministeriet ikke erstatningsansvarlig for overgreb begået i Irak

Dom afsagt den 31. maj 2022

Sag 134/2018
(1. afdeling)

Forsvarsministeriet
mod
Inge Genefke & Bent Sørensens Antitortur Støttefond som mandatar for A, B, C, D,
Arvingerne efter E, F, G, H, I, J, K, L, M, N, O, P, Q og R

og

Sag 141/2018
(1. afdeling)

S, T,
Inge Genefke & Bent Sørensens Antitortur Støttefond som mandatar for U, V og X
mod
Forsvarsministeriet

Forsvarsministeriet var ikke erstatningsansvarlig for overgreb begået af irakisk
specialstyrke efter militær operation med deltagelse af danske styrker

Udsendte danske styrker deltog i november 2004 i en militær operation i Irak. I denne sag
anlagde 23 irakiske parter sag mod Forsvarsministeriet med påstand om erstatning for
overgreb begået i forlængelse af operationen.

Højesteret lagde landsrettens bevisvurdering til grund, hvorefter 18 af de irakiske parter i
forlængelse af operationen havde været udsat for inhuman behandling under transporten
til og tilbageholdelsen på en irakisk politistation, men således at de danske styrker
hverken havde deltaget i eller haft kendskab til overgrebene.

Højesteret lagde endvidere til grund, at de danske styrker ikke havde kommando over de
irakiske militær- og politistyrker, at operationen var irakisk ledet, og at de danske styrkers
deltagelse i og afvikling af operationen var i overensstemmelse med det mandat, de var
udsendt efter.

Endelig lagde Højesteret til grund, at de danske styrker ikke havde noget kendskab til den
irakiske politistation og herunder ikke vidste, at en række af de irakiske parter skulle
overføres dertil, samt at de danske styrker ikke i øvrigt havde konkret og aktuel grund til
at tro, at de irakiske parter ville blive udsat for overgreb.

Højesteret anførte en række generelle bemærkninger om danske myndigheders ansvar i
tilfælde som det foreliggende og konkluderede herefter, at hverken de danske styrker eller
andre danske myndigheder havde grundlag for en sådan formodning om, at de irakiske
parter ville blive udsat for inhuman behandling, at de irakiske parter bedømt efter dansk
erstatningsret havde været udsat for en retsstridig krænkelse fra danske styrkers side.



/

Højesteret udtalte, at der heller ikke havde været en krænkelse af Den Europæiske
Menneskerettighedskonventions artikel 3, allerede fordi de danske myndigheder ikke på
noget tidspunkt havde jurisdiktion over de irakiske parter, jf. konventionens artikel 1.

Højesteret afviste, at der var grundlag for at hjemvise sagerne til landsretten eller for at
pålægge Forsvarsministeriet at foretage en ny undersøgelse af sagen.

Landsretten var nået til et andet resultat.